 उंदे चा इक अपनी गल्ल सुनांदे होई बोल्लेआ जे मते चिरा दी गल्ल ऐ जे मेरे साले दा ब्याह् जुड़ेआ तां असें सारें गी लैने आस्तै ओ साढ़े आया।  तां में उसी आखेआ जे तूं अपनी भैनू ते जागतें गी लेई जा ते आऊं जान्नी आले रोज आई जांङ।  उन्न मेरी गल्ल मन्नी लैती ते अपनी भैनू ते जागत-कुड़ियें गी लेइयै चली गेआ।  दूए रोज जान्नी ही, तां त्यार होइयै आऊं ब जाई पुज्जा।  मना च सोचेआ रुट्‌टी सोह्‌रे गै खागे ते घरा किश नेईं खादा।  दपैह्‌रीं सौह्‌रे पुज्जा तां सारे जान्नी दी त्यारी च लग्गे दे हे ते मेरा भुक्खा कन्ने बुरा हाल हा होआ करदा तां इन्ने च बड्डी साली ने पुच्छेआ, ‘जीजा रुट्‌टी खाई लै। ’ तां मेरे मूंहां सपुट्‌ट गै निकली गेआ जे अऊं रुट्‌टी खाई आयां। ’ बारी-बारी सारें पुच्छेआ जे रुट्‌टी खाई लै।  पर मेरे मूंहां इक वारी नांह् निकली गेदी ही फ्ही हामी कियां भरां।  आऊं नांह् गै करदा गेआ।  पर अंदर भुक्खा कन्ने जी घबराऽ करदा हा।  इक खट्‌टा पर बेही गेआ तां इन्ने च निक्की साली आई।  ओदे हत्था च तरचौली आली कोल्ली ही।  ओ तरचौली मेरे कोल बेहि्‌यै खान लगी तां इन्ने च कुसै ने उसी बाज मारी।  ओ तरचौली आली कीली मेरे कोल गै छोड़ियै बाह्‌रा गी चली गेई। मिगी भुक्ख ते लग्गी दी गै ही में अग्गें-पिच्छें कुसै गी नेईं दिक्खियै शैल मुट्‌ठ भरियै तरचौली मूंहां च पाई तां उस्सै बेलै मेरी बड्डी साली मेरा सुखसांद पुच्छने गी मेरे कोल आई गेईं।  उसी दिक्खयै में मूंह् बंद करी लेआ ते मूंहां च रक्खी दी तरचौली गला हेठ करन लगी पेआ।  ओ गल्लां करदी रेही ते आऊं मुंडी ल्हाई-ल्हाई ओदी गल्ला दा परता हिंदा रेह्‌आ तां ओ बोल्ली, जीजा तूं किश बोल्ला नेईं करदा। 